I middelalderen ble det holdt turneringer med riddere til hest i fullt krigsutstyr, og fra 1200-tallet dekorert med våpenmerker på skjold, hestedekken, lansefane, skulderplater og hjelmtegn. Turneringene ble ofte organisert og overvåket av herolder. Før slike turneringer kunne det bli avholdt såkalte «hjelmskuer» der deltakernes hjelmer utstyrt med hjelmtegn ble presentert og eventuelt kunne bli avvist fra å delta. Fra denne typen turneringer og hjelmskuer finnes vakre, malte illustrasjoner i manuskripter som i nyere tid er utgitt i flere europeiske land, til dels i faksimile.